(Ministru kabineta

2012.gada 17.maija

rīkojums Nr.224)

**Eirokodeksa standartu nacionālā ieviešanas plāna 2013.–2014.gadam kopsavilkums**

Eirokodeksa standartu nacionālais ieviešanas plāns 2013.–2014.gadam (turpmāk – plāns) ir īstermiņa politikas plānošanas dokuments. Plāna mērķis ir noteikt pasākumus, lai nodrošinātu Eirokodeksa standartu pilnīgu adaptāciju būvniecību regulējošo normatīvo aktu sistēmā un pilnveidotu būvniecības nacionālo standartizācijas sistēmu Latvijā, izpildot Eiropas Komisijas Rekomendācijas 2003/887/EK par Eirokodeksa ieviešanu un izmantošanu būvēs un nesošajās konstrukcijās.

Plāns izstrādāts saskaņā ar Ministru kabineta 2009.gada 22.septembra sēdes protokollēmumā (prot. Nr.61 2.§) norādīto uzdevumu Ekonomikas ministrijai izstrādāt Eirokodeksa standartu nacionālo ieviešanas plānu 2012.–2015.gadam, kas paredz plānā iekļaut pasākumus, kuri nav īstenoti atbilstoši Eirokodeksa standartu nacionālajam ieviešanas plānam 2008. –2011.gadam.

Plāns paredz līdz 2014.gada beigām pārtulkot un reģistrēt LVS sistēmā 17 standartus, 31 standartu labojumu un 5 standartu papildinājumus un izstrādāt 26 standartu nacionālos pielikumus, kā arī izstrādāt grozījumus tiesību aktos, paredzot projektēšanu atbilstoši Eirokodeksa standartiem, un informēt profesionāļus, kas darbojas būvkonstrukciju projektēšanas jomā, par Eirokodeksa standartiem atbilstošas projektēšanas īpatnībām. Plānā noteikti trīs izpildes posmi.

1.posmā – līdz 2013.gada 1.septembrim – būvniecības normatīvajā regulējumā tiek adaptēts Eirokodekss "Konstrukciju projektēšanas pamati", 1. Eirokodekss "Iedarbes uz konstrukcijām", 3. Eirokodekss "Tērauda konstrukciju projektēšana", 5. Eirokodekss "Koka konstrukciju projektēšana" un 7. Eirokodekss "Ģeotehniskā projektēšana".

2.posmā – līdz 2014.gada 1.februārim – būvniecības normatīvajā regulējumā tiek adaptēts 2. Eirokodekss "Betona konstrukciju projektēšana", 4. Eirokodekss "Tērauda un betona kompozīto konstrukciju projektēšana" un 6. Eirokodekss "Mūra konstrukciju projektēšana".

3.posmā – līdz 2014.gada 31.decembrim – tiek noslēgta Eirokodeksa projektēšanas standartu ieviešana, adaptējot būvniecības normatīvajā regulējumā 8. Eirokodeksu "Seismiski izturīgu konstrukciju projektēšana" un 9. Eirokodeksu "Alumīnija konstrukciju projektēšana".

Plānā noteiktā mērķa sasniegšanai ir izvirzīti šādi uzdevumi:

1) adaptēt Eirokodeksa standartus, pārtulkojot tos latviešu valodā un izstrādājot Eirokodeksa standartu nacionālos pielikumus;

2) izstrādāt grozījumus tiesību aktos, paredzot projektēšanu atbilstoši Eirokodeksa standartiem;

3) informēt sabiedrību (īpaši projektētājus) par Eirokodeksa standartiem atbilstošas projektēšanas īpatnībām.

Plāna uzdevumu izpildei noteikti 18 pasākumi. Kopējais plāna izpildei paredzētais finansējums ir 81646 lati, tai skaitā 5400 latu, kuri paredzēti Satiksmes ministrijas kompetencē esošu projektēšanas standartu adaptācijai. Plāna izpildei 2013.gadā nepieciešami līdzekļi 34123 latu apmērā. Savukārt 2014.gadā plāna izpildei no valsts budžeta nepieciešams finansējums 47523 latu apmērā. Plāns paredz izveidot **Standartizācijas, akreditācijas un metroloģijas centrā** štata vienību, kuras finansēšanai katru gadu nepieciešami līdzekļi 14233 latu apmērā.

Jautājums par papildu valsts budžeta līdzekļu piešķiršanu 2013. un 2014.gadā izskatāms Ministru kabinetā vienlaikus ar visu ministriju budžeta prioritāšu pieteikumiem, sagatavojot likumprojektu par valsts budžetu kārtējam gadam.

Satiksmes ministrija līdz 2014.gada 1.martam iesniedz Ekonomikas ministrijā informāciju par plāna uzdevumu izpildi iepriekšējā gadā. Ekonomikas ministrija līdz 2014.gada 31.martam sagatavo un ekonomikas ministrs iesniedz noteiktā kārtībā Ministru kabinetā informatīvo ziņojumu par plāna īstenošanas gaitu.

Ekonomikas ministrija līdz 2015.gada 31.martam sagatavo un ekonomikas ministrs iesniedz noteiktā kārtībā Ministru kabinetā informatīvo ziņojumu par plāna izpildi.

Ekonomikas ministrs D.Pavļuts